IZVEDBENA UREDBA KOMISIJE (EU) 2020/1668

z dne 10. novembra 2020

o določitvi podrobnosti in funkcij informacijskega in komunikacijskega sistema, ki se bo uporabljal za namene Uredbe (EU) 2019/515 Evropskega parlamenta in Sveta o vzajemnem priznavanju blaga, ki se zakonito trži v drugi državi članici

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2019/515 Evropskega parlamenta in Sveta z dne 19. marca 2019 o vzajemnem priznavanju blaga, ki se zakonito trži v drugi državi članici, in o razveljavitvi Uredbe (ES) št. 764/2008 (1) in zlasti člena 11(2) Uredbe,

ob upoštevanju naslednjega:

(1) V skladu s členom 11(1) Uredbe (EU) 2019/515 se za namene določene komunikacije na podlagi Uredbe (EU) 2019/515 uporablja informacijski in komunikacijski sistem iz člena 23 Uredbe (ES) št. 765/2008 Evropskega parlamenta in Sveta (2), t. i. informacijski in komunikacijski sistem za nadzor trga (ICSMS). Člen 23 Uredbe (ES) št. 765/2008 bo nadomeščen s členom 34 Uredbe (EU) 2019/1020 Evropskega parlamenta in Sveta (3) z učinkom od 16. julija 2021.

(2) Iz Uredbe (EU) 2019/515 izhaja, da bodo sistem ICSMS uporabljali med drugim pristojni organi in kontaktne točke za proizvode. Zato bi morale države članice v ICSMS vnesti podatke o teh pristojnih organih in kontaktnih točkah za proizvode.

(3) Da bi zagotovili, da bo po podatkih, ki jih Komisija potrebuje za namene ocenjevanja in poročanja iz člena 14 Uredbe (EU) 2019/515, mogoče brez težav iskati in da bi bilo mogoče te podatke v sistemu ICSMS obdelovati naprej, bi morali pristojni organi poleg tega, da naložijo upravno odločbo ali začasni preklic, navesti določene informacije o teh odločbah v strukturirani obliki.

(4) Da bi zagotovili, da bodo podatki v sistemu ICSMS točni in posodobljeni, bi morali pristojni organi v sistem ICSMS vnesti vse spremembe upravne odločbe, o kateri je bilo podano obvestilo v skladu s členom 5(9) Uredbe (EU) 2019/515, ali začasnega preklica, o katerem je bilo podano obvestilo v skladu s členom 6(2) Uredbe (EU) 2019/515.

(5) Da bi zagotovili, da bodo osebni podatki iz vseh sporočil, vnesenih v sistem ICSMS, in osebni podatki v zvezi s fizičnimi osebami, imenovanimi za uporabnike sistema ICSMS, izbrisani, ko ne bodo več potrebni za namene, za katere so bili vneseni v sistem, bi bilo treba določiti roke za hrambo takih podatkov.

(6) V skladu s členom 42(1) Uredbe (EU) 2018/1725 Evropskega parlamenta in Sveta (4) je bilo opravljeno posvetovanje z Evropskim nadzornikom za varstvo podatkov, ki je podal mnenje 6. junija 2020.

(7) Ukrepi iz te uredbe so v skladu z mnenjem odbora, ustanovljenega s členom 15(1) Uredbe (EU) 2019/515 –

SPREJELA NASLEDNJO UREDBO:

Člen 1 Vsebina informacijskega in komunikacijskega sistema za nadzor trga (sistem ICSMS) Za namene Uredbe (EU) 2019/515 sistem ICSMS zajema: (a) obveščanje Komisije in drugih držav članic o upravnih odločbah v skladu s členom 5(9) Uredbe (EU) 2019/515; (b) obveščanje Komisije in drugih držav članic o začasnih preklicih v skladu s členom 6(2) Uredbe (EU) 2019/515; (c) obveščanje drugih držav članic o mnenjih Komisije v skladu s členom 8(6) Uredbe (EU) 2019/515; (d) izmenjavo informacij med pristojnimi organi in kontaktnimi točkami za proizvode različnih držav članic v skladu s členom 5(7), členom 10(1)(a) in členom 10(3) Uredbe (EU) 2019/515.

Člen 2 Dostop do sistema ICSMS Države članice določijo pristojne organe in kontaktne točke za proizvode, ki imajo dostop do sistema ICSMS, in vnesejo v sistem ICSMS njihove podatke v skladu z Uredbo (EU) 2019/515.

Člen 3 Obveščanje o upravnih odločbah o omejitvi ali zavrnitvi dostopa do trga Pristojni organ pri obveščanju o upravni odločbi v skladu s členom 5(9) Uredbe (EU) 2019/515 v sistem ICSMS naloži elektronsko kopijo upravne odločbe in vnese naslednje podatke: (a) nacionalno tehnično pravilo, na podlagi katerega je bila opravljena ocena; (b) ime države članice, v kateri gospodarski subjekt po lastnem zatrjevanju zakonito trži blago; (c) veljavne legitimne razloge v javnem interesu, za katere velja nacionalno tehnično pravilo. Pristojni organ v sistem ICSMS vnese vsako razveljavitev ali odpravo upravne odločbe, o kateri je bilo podano obvestilo v skladu s členom 5(9) Uredbe (EU) 2019/515.

Člen 4 Obvestilo o začasnem preklicu Pristojni organ pri obveščanju o začasnem preklicu v skladu s členom 6(2) Uredbe (EU) 2019/515 v sistem ICSMS naloži elektronsko kopijo začasnega preklica in vnese naslednje podatke: (a) nacionalno tehnično pravilo, na podlagi katerega bo opravljena ocena; (b) ime države članice, v kateri gospodarski subjekt po lastnem zatrjevanju zakonito trži blago; (c) legitimne razloge v javnem interesu za začasni preklic dostopa do trga v skladu s členom 6(1) Uredbe (EU) 2019/515. Pristojni organ v sistem ICSMS vnese vsako razveljavitev ali odpravo začasnega preklica, o kateri je bilo podano obvestilo v skladu s členom 6(2) Uredbe (EU) 2019/515.

Člen 5 Obdobje hrambe osebnih podatkov iz sporočil, ki se vnesejo v sistem ICSMS Osebni podatki iz sporočil, ki se vnesejo v sistem ICSMS in se hranijo v obliki, ki omogoča identifikacijo posameznikov, na katere se nanašajo osebni podatki, se v sistemu ICSMS avtomatično zbrišejo pet let po: (a) obvestilu u začasnem preklicu v skladu s členom 6(2) Uredbe (EU) 2019/515 ali (b) obvestilu o upravni odločbi v skladu s členom 5(9) Uredbe (EU) 2019/515, če ta upravna odločba ni bila predložena mreži SOLVIT, ali (c) zadnji izmenjavi informacij v skladu s členom 5(7), členom 10(1)(a) in členom 10(3) Uredbe (EU) 2019/515 ali (d) rešitvi primera, predloženega mreži SOLVIT. Komisija s tehničnimi sredstvi zagotovi izbris osebnih podatkov v skladu s prvim odstavkom.

Člen 6 Obdobje hrambe osebnih podatkov uporabnikov sistema ICSMS Osebni podatki v zvezi s fizično osebo, ki jo je pristojni organ ali kontaktna točka za proizvode imenovala za uporabnika sistema ICSMS, se izbrišejo najpozneje mesec dni po tem, ko je Komisija obveščena, da ta fizična oseba ni več uporabnik sistema ICSMS. Komisija s tehničnimi sredstvi zagotovi izbris osebnih podatkov v skladu s prvim odstavkom.

Člen 7 Začetek veljavnosti in uporaba Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 10. novembra 2020 Za Komisijo Predsednica Ursula VON DER LEYEN

(1) UL L 91, 29.3.2019, str. 1.

(2) Uredba (ES) št. 765/2008 Evropskega parlamenta in Sveta z dne 9. julija 2008 o določitvi zahtev za akreditacijo in nadzor trga v zvezi s trženjem proizvodov ter razveljavitvi Uredbe (EGS) št. 339/93 (UL L 218, 13.8.2008, str. 30).

(3) Uredba (EU) 2019/1020 Evropskega parlamenta in Sveta z dne 20. junija 2019 o nadzoru trga in skladnosti proizvodov ter spremembi Direktive 2004/42/ES in uredb (ES) št. 765/2008 in (EU) št. 305/2011 (UL L 169, 25.6.2019, str. 1).

(4) Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL L 295, 21.11.2018, str. 39).